Både sundhedsordfører for De Konservative Per Larsen og coronaordfører for Enhedslisten Peder Hvelplund mener, at den nye genåbnings-plan overordnet er den fornuftigste strategi. Lyt til programmet som podcast her - eller hvor du normalt lytter til podcast Den nye genåbningsaftale betyder blandt andet, at der nu ikke længere skal bæres mundbind bortset fra i nogle helt specifikke situationer, som for eksempel når man står op i offentlige transportmidler. Og det bør ikke give anledning til utryghed og nervøsitet for, at smitten igen kan stikke af i samfundet. - Vi er i en position, hvor det virkelig ser godt ud, og nu skal vi sådan set bare af med restriktionerne hurtigst muligt, fordi vi ved jo hvor mange der er vaccineret. Skolerne og uddannelsesinstitutionerne lukker snart ned, så der vil være en mindre aktivitet blandt de unge mennesker. Så vi står et rigtig godt sted, og derfor skal vi sørge for at komme af med restriktionerne, så vi kan få vores hverdag og vores liv tilbage igen, siger Per Larsen. Hos Enhedslistens Peder Hvelplund er holdningen også, at der nu er så meget kontrol over situationen, at det giver god mening for alvor at komme af med restriktionerne. - Det der er afgørende, er at vi stadigvæk har nogle redskaber til at kunne sikre, at når der kommer lokale udbrud, så kan vi hurtigt få dem begrænset, for det er jo i høj grad det der gør, at vi i Danmark står et andet sted end nogen af landene omkring os har gjort, så jeg synes overordnet set, så ser det rigtig fornuftigt ud. siger Peder Hvelplund. Du kan se hele debatten i FOKUS efter nyhederne mandag klokken 19.30, hvor de to politikere også ser tilbage på forløbet af pandemiens anden bølge, der jo for alvor tog fart omkring jul og nytår 2020, hvor det store antal indlæggelser begyndte at presse det nordjyske sundhedsvæsen, men hvor der samtidig også blevet taget hul på den store vaccinationsindsats, der i øjeblikket foreløbig kulminerer med, at der dagligt gives op mod 70.000 vaccinedoser.

Opsummering:
Den nye genåbningsaftale og de faldende smittetal giver forhåbninger om en næsten restriktionsfri sommer, og at corona-pandemien derefter på grund af vaccinerne vil være håndterbar. Sådan lyder vurderingen i TV2 Nords debatmagasin FOKUS.